Aavemaiset tuomet
Kirjoittaja: Seppo Vuokko 5.7.2015 Kysy luonnosta
Tuomet on syöty aivan lehdettömiksi ja niitä peittää vieläkin valkoinen harso. Miten puiden käy?
Kuva: Nimimerkki Helikopteri / ikkunasuomenluontoon.fi
Tuomien lehtikadon ovat aiheuttaneet tuomenkehrääjäkoin toukat. Toukat elävät suurina ryhminä ja kutovat suojakseen harmaan seitin. Kun toukkia on paljon, seudun kaikki tuomet saattavat olla juhannuksen tienoilla harmaan seitin peitossa ja aivan lehdettömiä. Seitti suojaa toukkia niin linnuilta kuin loisiltakin.
Kesäkuun lopulla toukat koteloituvat ja heinäkuussa koteloista kuoriutuu siroja, valkosiipisiä ja mustatäpläisiä pikkuperhosia. Naaraat munivat tuomen oksille ja munat talvehtivat.
Kesä-heinäkuun vaihteessa tuomien tilanne näyttää lohduttomalta. Puilla on kuitenkin varasilmut, joiden kasvu käynnistyy, jos lehvästö tuhoutuu alkukesästä – oli syynä sitten kova yöpakkanen tai eläinten aiheuttama tuho.
Heinäkuussa tuomi saa uuden lehvästön. Lehdet jäävät tavanomaista pienemmiksi ja latvus harsummaksi, mutta tehtävänsä ne täyttävät: synnyttävät uudet silmut ja keräävät talvehtimiseen ja kevään kasvuun riittävän ravintovaraston ennen kuin karisevat lokakuun alussa.
ttuomituomenkehrääjäkoi
11.7.2013 Uutiset
Tuomien uusi kevät
Keväällä uutisoitiin tuomenkehrääjäkoin runsaasta esiintymisestä. Monin paikoin Etelä-Suomessa koin toukat tekivät selvää jälkeä tuomista kaluten laajoja alueita lehdettömiksi, seittien peittämiksi "aavemetsiköiksi". Juhannuksen jälkeen tuomenkehrääjäkoin paljaiksi syömiin tuomiin alkoi kuitenkin ilmestyä uusia, heleänvihreitä lehtiä kuin vappuna konsanaan.
6.6.2013 Hyönteiset
Tuomet muuttuvat kummituspuiksi
Pellon reunoilla on harmaita, luurangoiksi kaluttuja tuomia. Tuomenkehrääjäkoit ovat ahkeroineet ja niiden toukat napostelevat tuomet puhtaiksi lehdistä.